Fl-20 ta' Mejju, fil-Venezwela saru elezzjonijiet bl-ogħla rata ta' astensjoni f'elezzjoni presidenzjali fil-pajjiż tul dawn l-aħħar għexieren ta' snin. Dawn l-elezzjonijiet setgħu kienu opportunità kruċjali għaċ-ċittadini kollha tal-Venezwela biex jesprimu, permezz ta' proċess demokratiku, ħieles u trasparenti, ir-rieda politika tagħhom u b'hekk jiddeterminaw il-futur tal-pajjiż. Madankollu, l-elezzjonijiet presidenzjali u reġjonali saru mingħajr ftehim nazzjonali dwar kalendarju elettorali u b'nuqqas ta' konformità mal-istandards internazzjonali minimi għal proċess kredibbli, li ma jirrispettawx l-pluraliżmu politiku, id-demokrazija, it-trasparenza u l-istat tad-dritt. Ostakli ewlenin għall-parteċipazzjoni ta' partiti politiċi tal-oppożizzjoni u l-mexxejja tagħhom, kompożizzjoni żbilanċjata tal-Kunsill Elettorali Nazzjonali, kondizzjonijiet elettorali preġudikati, bosta irregolaritajiet irrapportati matul Jum l-Elezzjoni, inkluż ix-xiri ta' voti, fixklu elezzjonijiet ġusti u ekwi. Għalhekk, kif avvanzati fid-dikjarazzjoni tagħna tad-19 ta' April, l-UE u l-istati membri tagħha ser jikkunsidraw l-adozzjoni ta' miżuri adegwati. Huwa aktar urġenti minn qatt qabel li l-gvern tal-Venezwela jieħu passi konkreti biex jirrispetta bis-sħiħ il-Kostituzzjoni tal-pajjiż u joħloq il-kondizzjonijiet li jippermettu li l-atturi politiċi u soċjali rilevanti kollha jkollhom rwol attiv fl-indirizzar tal-isfidi konsiderevoli li qed jiffaċċa pajjiżhom. Nappellaw lill-gvern tal-Venezwela biex jeħles lill-priġunieri politiċi kollha. Il-Venezwela teħtieġ b'mod urġenti soluzzjoni politika biex tintemm il-kriżi attwali u, l-ewwel u qabel kollox, li tipprovdi għall-aktar ħtiġijiet umanitarji urġenti tan-nies tagħha. L-UE ttenni l-ħtieġa li jerġa' jiġi stabbilit il-proċess demokratiku, u l-importanza li l-pajjiż jaħdem lejn soluzzjoni politika u verament negozjata.